На основу члана 8. став 7. Закона о посебним условима за реализацију пројекта изградње станова за припаднике снага безбедности („Службени гласник РС”, бр. 41/18 и 54/19),

Министар финансија доноси

**ПРАВИЛНИК**

**о условима под којима се врши раскид купопродајног уговора, као и начину утврђивања и исплате тржишне цене преостале вредности стана за припаднике снага безбедности**

"Службени гласник РС", број 7 од 29. јануара 2020.

Члан 1.

Овим правилником ближе се прописују услови под којима се врши раскид купопродајног уговора, као и начин утврђивања и исплате тржишне цене преостале вредности стана за припаднике снага безбедности.

Члан 2.

Раскид уговора о купопродаји стана који је закључило лице из члана 1. став 1. Закона о посебним условима за реализацију пројекта изградње станова за припаднике снага безбедности (у даљем тексту: Закон), врши се:

1) ако лицу из члана 1. став 1. Закона престане држављанство Републике Србије у року од десет година од дана закључења уговора о куповини стана;

2) ако се накнадно утврди да је лице из члана 1. став 1. Закона или члан његовог породичног домаћинства, после ступања на снагу Закона, отуђило стан или породичну стамбену зграду коју је имало у својини на територији Републике Србије, као и на територији бивших република СФРЈ;

3) ако лице из члана 1. став 1. Закона не плати прву рату купопродајне цене или после исплате прве рате, не плати две узастопне рате купопродајне цене;

4) ако лице из члана 1. став 1. Закона у току трајања купопродајног уговора одустане од тог уговора;

5) ако се накнадно утврди да је лице из члана 1. став 1. Закона, у тренутку закључења купопродајног уговора, имало у својини стан.

На сва питања у вези са раскидом уговора примењиваће се одредбе Закона о облигационим односима („Службени лист СФРЈ”, бр. 29/78, 39/85, 45/89 – УС и 57/89 и „Службени лист СРЈ”, број 31/93).

Члан 3.

Уколико припадник снага безбедности поступи супротно одредбама члана 8. ст. 1. и 2. Закона, дужан је да исплати разлику између уговорене цене и тржишне вредности стана, у складу са Законом.

Члан 4.

Тржишна цена преостале вредности стана, утврђује се као разлика између уговорене цене стана купљеног под повољнијим условима и тржишне вредности тог стана, коју утврђује орган јединице локалне самоуправе надлежан за утврђивање, наплату и контролу прихода јединице локалне самоуправе.

Члан 5.

Тржишна цена преостале вредности стана плаћа се у једнократном износу у року од 30 дана од дана пријема обавештења о тржишној цени преостале вредности стана из члана 4. овог правилника утврђеној од стране министарства надлежног за послове финансија.

Члан 6.

Овај правилник ступа на снагу наредног дана од дана објављивања у „Службеном гласнику Републике Србије”.

Број 110-00-655/2019-05

У Београду, 16. јануара 2020. године

Министар,

**Синиша Мали,** с.р.